CELEX: 32018D0829(02)
Language: hr
Date: 2018-08-21 00:00:00
Title: Provedbena odluka Komisije оd 21. kolovoza 2018. o objavi u Službenom listu Europske unije zahtjeva za registraciju naziva iz članka 49. Uredbe (EU) br. 1151/2012 Europskog parlamenta i Vijeća („The Vale of Clwyd Denbigh Plum” (ZOI))

29.8.2018   
               
               
                  HR
               
               
                  Službeni list Europske unije
               
               
                  C 303/12
               
            
         PROVEDBENA ODLUKA KOMISIJE
         оd 21. kolovoza 2018.
         o objavi u Službenom listu Europske unije zahtjeva za registraciju naziva iz članka 49. Uredbe (EU) br. 1151/2012 Europskog parlamenta i Vijeća
         („The Vale of Clwyd Denbigh Plum” (ZOI))
         (2018/C 303/05)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 1151/2012 Europskog parlamenta i Vijeća od 21. studenoga 2012. o sustavima kvalitete za poljoprivredne i prehrambene proizvode (1), a posebno njezin članak 50. stavak 2. točku (a),
         budući da:
         
                     (1)
                  
                  
                     Ujedinjena Kraljevina poslala je Komisiji zahtjev za zaštitu naziva „The Vale of Clwyd Denbigh Plum” u skladu s člankom 49. stavkom 4. Uredbe (EU) br. 1151/2012.
                  
               
                     (2)
                  
                  
                     U skladu s člankom 50. Uredbe (EU) br. 1151/2012 Komisija je ispitala taj zahtjev i zaključila da ispunjava uvjete utvrđene u toj Uredbi.
                  
               
                     (3)
                  
                  
                     Kako bi se omogućilo podnošenje prigovora u skladu s člankom 51. Uredbe (EU) br. 1151/2012, jedinstveni dokument i upućivanje na objavu specifikacije proizvoda iz članka 50. stavka 2. točke (a) te uredbe koji se odnose na naziv „The Vale of Clwyd Denbigh Plum” trebalo bi objaviti u Službenom listu Europske unije,
                  
               ODLUČILA JE:
         
            Jedini članak
            Jedinstveni dokument i upućivanje na objavu specifikacije proizvoda iz članka 50. stavka 2. točke (a) Uredbe (EU) br. 1151/2012 za naziv „The Vale of Clwyd Denbigh Plum” (ZOI) nalaze se u Prilogu ovoj Odluci.
            U skladu s člankom 51. Uredbe (EU) br. 1151/2012 objava ove Odluke temelj je za podnošenje prigovora na registraciju naziva iz prvog stavka ovog članka u roku od tri mjeseca od datuma objave ove Odluke u Službenom listu Europske unije.
         
         
            Sastavljeno u Bruxellesu 21. kolovoza 2018.
            
               
                  Za Komisiju
               
               Pierre MOSCOVICI
               
                  Član Komisije
               
            
         
         
            (1)  SL L 343, 14.12.2012., str. 1.
         
      
      
         
            PRILOG
            JEDINSTVENI DOKUMENT
            
               „THE VALE OF CLWYD DENBIGH PLUM”
            
            
               EU br.: PDO-GB-02287 – 8.2.2017.
            
            
               ZOI ( X ) ZOZP ( )
            
            1.   Naziv
            
            „The Vale of Clwyd Denbigh Plum”
            2.   Država članica ili treća zemlja
            
            Ujedinjena Kraljevina
            3.   Opis poljoprivrednog ili prehrambenog proizvoda
            
            3.1.   Vrsta proizvoda
            
            Razred 1.6. Voće, povrće i žitarice, u prirodnom stanju ili prerađeni
            3.2.   Opis proizvoda na koji se odnosi naziv iz točke 1.
            
            „The Vale of Clwyd Denbigh Plum” (Prunus domestica Linnaeus), tj. „Denbiška šljiva”, naziv je dan denbiškoj šljivi koja se uzgaja na određenom zemljopisnom području Vale of Clwyd u Denbighshireu u sjevernom Walesu, odakle šljiva potječe. Denbiška šljiva jedina je autohtona sorta šljiva iz Walesa.
            „The Vale of Clwyd Denbigh Plum” ima sljedeće značajke, ovisno o tome je li šljiva potrebna za kulinarske svrhe, u kojem se slučaju bere sredinom kolovoza, prije negoli sazrije, ili je potrebna kao desertna šljiva, u kojem se slučaju šljiva ostavlja na stablu na kojemu i sazrijeva te se bere krajem kolovoza ili početkom rujna.
            
               Kulinarske svrhe
            
            
                        —
                     
                     
                        Šljiva je čvrsta na dodir
                     
                  
                        —
                     
                     
                        Narančasto-crvene boje sa žutim mrljama kada šljiva počne sazrijevati.
                     
                  
                        —
                     
                     
                        Počinje se vidjeti voštani mašak
                     
                  
                        —
                     
                     
                        Meso je čvrsto i bogate žute boje zelenkasto-jantarne nijanse
                     
                  
                        —
                     
                     
                        Meso prianja uz košticu
                     
                  
                        —
                     
                     
                        Veličine je od 45 mm do 65 mm od kraja do vrha stabljike
                     
                  
                        —
                     
                     
                        Promjer na sredini ploda od 40 mm do 55 mm
                     
                  
               Desertne svrhe
            
            
                        —
                     
                     
                        Šljiva počinje mekšati kada se nježno stisne
                     
                  
                        —
                     
                     
                        Veličine je od 45 mm do 65 mm od kraja do vrha stabljike
                     
                  
                        —
                     
                     
                        Promjer na sredini ploda od 40 mm do 55 mm
                     
                  
                        —
                     
                     
                        Oblik – okrugao ili blago jajast.
                     
                  
                        —
                     
                     
                        Boja – bogata crvena boja koja prelazi u ljubičastu, prošarana zlatnim pjegama. Kako plod stari, prirodno postaje tamniji.
                     
                  
                        —
                     
                     
                        Šljive su prekrivene voštanim maškom (vidljivim bjelkastim pepeljkom) koji se razvija što su duže na stablu.
                     
                  
                        —
                     
                     
                        Prirodno meko i sočno meso bogate žute boje zelenkasto-jantarne nijanse
                     
                  
                        —
                     
                     
                        Meso – samo djelomično prianja uz košticu.
                     
                  
                        —
                     
                     
                        Prosječni broj plodova po kg 9–15 (prosječno 12)
                     
                  
                        —
                     
                     
                        Brixov test (mjera slatkoće) 16–19.
                     
                  Kod desertnih je šljiva koža meka i osjetljiva te se ne smije gnječiti. To zahtijeva vrlo pažljivo rukovanje dozrelim plodom.
            Desertne šljive imaju dugu uzgojnu sezonu zahvaljujući čemu šljiva ima više vremena da potpuno razvije svoju dubinu okusa, koji je kiselkast i sladak. „The Vale of Clwyd Denbigh Plum” ističe se upravo tom dubinom okusa i slatkoćom.
            Pri kuhanju pojačava se dubina okusa i povećava prirodna slatkoća šljive. Ako se jede topla, tekstura ploda topi se u ustima.
            Većina šljiva „The Vale of Clwyd Denbigh Plum” prodaje se kao svježe desertne šljive na lokalnim tržištima.
            3.3.   Hrana za životinje (samo za proizvode životinjskog podrijetla) i sirovine (samo za prerađene proizvode)
            
            „The Vale of Clwyd Denbigh Plum” mora se uzgajati na određenom utvrđenom području na stablima dobivenima cijepljenjem ili pupanjem u komercijalnim rasadnicima stabala od poznatih uzoraka ili na pojedinačnim stablima koja se nalaze na određenom području. Šljiva „The Vale of Clwyd Denbigh Plum” NE smije se uzgajati na stablima uzgojenima iz sjemena. S obzirom da se oprašivanje ne može kontrolirati, stabla uzgojena iz sjemena sadrže genetsku varijaciju i stoga se ne može jamčiti uzgoj točno određene vrste.
            3.4.   Posebni proizvodni postupci koji se moraju provesti na određenom zemljopisnom području
            
            
               Uzgoj
            
            Orezivanje (ako je potrebno)
            Upravljanje štetočinama i bolestima/gnojidba i prskanje
            
               Berba
            
            Skladištenje (ako je potrebno)
            3.5.   Posebna pravila za rezanje, ribanje, pakiranje itd. proizvoda na koji se odnosi registrirani naziv
            
            —
            3.6.   Posebna pravila za označivanje proizvoda na koji se odnosi registrirani naziv
            
            —
            4.   Sažeta definicija zemljopisnog područja
            
            Šljiva „The Vale of Clwyd Denbigh Plum” uzgaja se na određenom zemljopisnom području Vale of Clwyd u Denbighshireu u sjevernom Walesu, koje obuhvaća sljedeće upravne jedinice:
            
                        —
                     
                     
                        Aberwheeler,
                     
                  
                        —
                     
                     
                        Bodfari,
                     
                  
                        —
                     
                     
                        Cefn Meiriadog,
                     
                  
                        —
                     
                     
                        Clocaenog,
                     
                  
                        —
                     
                     
                        Cyffylliog,
                     
                  
                        —
                     
                     
                        Denbigh,
                     
                  
                        —
                     
                     
                        Efenechtyd,
                     
                  
                        —
                     
                     
                        Henllan,
                     
                  
                        —
                     
                     
                        Llanbedr Dyffryn Clwyd,
                     
                  
                        —
                     
                     
                        Llandyrnog,
                     
                  
                        —
                     
                     
                        Llanelidan,
                     
                  
                        —
                     
                     
                        Llanfair Dyffryn Clwyd,
                     
                  
                        —
                     
                     
                        Llangynhafal,
                     
                  
                        —
                     
                     
                        Llanrhaeadr yng Nghinmeirch,
                     
                  
                        —
                     
                     
                        Llanynys,
                     
                  
                        —
                     
                     
                        Nantglyn,
                     
                  
                        —
                     
                     
                        Rhuddlan
                     
                  
                        —
                     
                     
                        Ruthin,
                     
                  
                        —
                     
                     
                        St Asaph,
                     
                  
                        —
                     
                     
                        Trefnant,
                     
                  
                        —
                     
                     
                        Tremeirchion Cwm
                     
                  
                        —
                     
                     
                        Waen,
                     
                  i upravnu jedinicu Llansannan
            5.   Povezanost sa zemljopisnim područjem
            
            Denbiška šljiva potječe iz područja Vale of Clwyd te je jedina autohtona sorta šljiva iz Walesa. Karakteristični čimbenici povezani s okolišem i zemljopisni čimbenici područja Vale of Clwyd osiguravaju savršene uvjete za uspijevanje ovih autohtonih šljiva te pridonose posebnim obilježjima ploda.
            Vale of Clwyd je riječna dolina u sjevernom Walesu, najvećim dijelom zaštićena okolnim brdima, uključujući gorje Clwydian na istočnoj strani, koje se proteže poprečno od jugoistoka do sjeverozapada, te je sjevernom vjetru izložena samo tamo gdje je otvorena prema obali. Brda pružaju zaštitu od prevladavajućih zapadnih te često hladnih istočnih vjetrova. To relativno zaštićeno okruženje ključno je za proizvodnju šljiva jer pridonosi smanjenju oštećenja cvijeta i šljive u razvoju.
            Vale of Clwyd čini najveće područje zemljišta razreda 1 i razreda 2 u Walesu prema Klasifikaciji poljoprivrednog zemljišta (KPZ). KPZ-om se uzimaju u obzir obilježja kao što su klima, lokacija i tlo. Kao zemljište razreda 1 i 2, Vale of Clwyd definira se kao poljoprivredno zemljište „izvrsne kvalitete” ili „jako dobre” kvalitete. Takvo zemljište omogućuje dosljedno visoke prinose šljiva Vale of Clwyd Denbigh Plum.
            Zemljište na području Vale of Clwyd jedno je od prirodno najplodnijih tala u Ujedinjenoj Kraljevini koje osigurava sve hranjive tvari koje su potrebne stablima i šljivama. Vrste tala prisutne na području Vale imaju sposobnost zadržavanja hranjivih tvari kao što su kalij, magnezij i kalcij, koje su ključne hranjive tvari potrebne šljivama.
            Srednje zrnata, duboka tla sa slobodnim odvodnjavanjem (koja se prirodno pojavljuju na području Vale of Clwyd) potiču razvoj arhitekture snažnog korijenja, koja je bitna za stabla šljive i proizvodnju kvalitetnih šljiva Vale of Clwyd Denbigh Plum.
            Geologija vapnenca, koji se nalazi ispod novog mekog crvenog trijasnog pješčenjaka u tom području proizvodi tla bogata vapnom visoke pH vrijednosti. Većina voća kao što su jagode ili maline bolje uspijeva na blago kiselim tlima, međutim, te šljive uspijevaju na tlima vapnenačkog postanka visoke pH vrijednosti, koja prevladavaju na tom području.
            Šljiva The Vale of Clwyd Denbigh Plum cvjeta u travnju te je vrlo osjetljiva na proljetni mraz uslijed radijacijskog hlađenja, koji može štetno utjecati na cvijet. Utjecaj obližnje Golfske struje na području Vale of Clwyd stvara mikroklimu koja smanjuje rizik od mrazova. Osim toga, umjereno hladne temperature koje donosi Golfska struja ne samo da produljuju razdoblje cvatnje i time omogućavaju bolje oprašivanje, nego omogućavaju sporo dozrijevanje ploda tijekom duljeg razdoblja, osiguravajući više vremena da se okus potpuno razvije i pojača.
            Povijesno gledano, ova je regija sa svojim plodnim tlima tradicionalno bila poznata po proizvodnji jagodičastog voća uključujući šljive, a ono se izlagalo na hortikulturnim izložbama područja Vale of Clwyd, koje su bile poznata godišnja događanja od 1850-ih. Do kraja 1890-ih Denbighshire (glavna grofovija na području Vale of Clwyd) je bio najveće grofovijsko područje s proizvodnjom jagodičastog voća u Walesu. Povijest proizvodnje šljiva obilježila je lokalno područje, te se ulice i kuće u Denbighu nazivaju po šljivi „The Vale of Clwyd Denbigh Plum”. Jedan lokalni posjed, koji je u vlasništvu iste obitelji već duže od sto godina, ima voćnjak u kojem se još uzgaja šljiva „The Vale of Clwyd Denbigh Plum” za komercijalno tržište.
            S vremenom su se razvijala znanja i vještine potrebni za uzgoj šljiva „The Vale of Clwyd Denbigh Plum” na određenom području. Posebne ljudske vještine povezane s uzgojem tog voća prenose se s generacije na generaciju, a obuhvaćaju: sadnju i uzgoj stabala šljive, orezivanje i upravljanje stablima, odgovarajuće vrijeme berbe i rukovanje plodom.
            Pokožica šljive „The Vale of Clwyd Denbigh Plum” jako je mekana i osjetljiva u usporedbi s komercijalnije uzgojenim šljivama; zbog toga se plodom mora rukovati vrlo pažljivo kako bi se izbjeglo njegovo oštećenje i gnječenje. Berači voća naučeni su da što manje dodiruju plod te da ga beru rukom, hvatajući peteljku. Zbog toga svježe ubrane šljive često imaju vidljiv bjelkasti mašak na plodu (koji ga štiti).
            Mikroklima, na čije značajke utječe blaga Golfska struja, pogoduje području Vale of Clwyd, pa tako i rastu tih šljiva. Šljiva je jedna od voćaka koje najranije cvatu te je lokacija bez mraza ključna za postizanje redovitih prinosa jer mraz predstavlja ozbiljnu prijetnju stablima u cvatu.
            Denbiška se šljiva, za razliku od većine drugih šljiva, odlikuje prirodnom otpornošću na gljivične bolesti koja joj omogućava iznimno zdravlje unatoč toploj/vlažnoj klimi. Klima na području Vale također je hladnija od one na drugim područjima na kojima se uzgajaju šljive. To šljivi „The Vale of Clwyd Denbigh Plum” osigurava dugačku sezonu uzgoja koja joj omogućava više vremena da potpuno razvije svoj okus. Upravo ta dubina okusa i slatkoća čini „The Vale of Clwyd Denbigh Plum” tako karakterističnom.
            Blizina mora i rijeke Clwyd, koja teče dolinom, ublažava temperaturne ekstreme, a usto osigurava izvor prirodnog navodnjavanja koje, u kombinaciji s prirodno visokom razinom podzemnih voda na području Vale of Clwyd, zadovoljava visoke potrebe za vlagom stabala šljive dubokih korijena, sprečavajući time potrebu za umjetnim navodnjavanjem.
            Šljiva „The Vale of Clwyd Denbigh Plum” ne samo da je opstala, već i uspijeva u prirodnim uvjetima tog područja uz minimalnu ljudsku intervenciju. Mikroklima tog zaštićenog, ravnog, plodnog područja bogatog vapnom, s umjerenim temperaturama, prirodnim sustavom navodnjavanja i vjerojatnošću dana bez mraza tijekom razdoblja cvatnje šljive osigurava savršene uvjete za uzgoj šljive „The Vale of Clwyd Denbigh Plum” te pridonosi njezinim posebnim i jedinstvenim obilježjima.
            Donedavno je proizvodnja šljive „The Vale of Clwyd Denbigh Plum” bila gotovo iščezla. Međutim, posljednjih je godina doživjela preporod okupljajući zajednice na određenom području, što je rezultiralo godišnjim festivalom „The Vale of Clwyd Denbigh Plum” Feast koji posjećuje više od 2 000 posjetitelja. Na tom se festivalu izlaže svježe voće i čitava paleta proizvoda u kojima se ono može koristiti.
            Slavni velški kuhar Bryn Williams postao je pokrovitelj šljive „The Vale of Clwyd Denbigh Plum” te ona zauzima važno mjesto u njegovoj knjizi recepata „the Love of Veg”. Šljiva „The Vale of Clwyd Denbigh Plum” poznata je diljem Walesa i ostatka Ujedinjene Kraljevine po svojoj izvrsnosti te je aktivno nabavljaju lokalni ugostiteljski objekti, a pokret Slow Food nominirao ju je za nagradu Ark of Taste.
            
               Upućivanje na objavu specifikacije
            
            (članak 6. stavak 1. drugi podstavak ove Uredbe)
            https://www.gov.uk/government/uploads/system/uploads/attachment_data/file/676695/pfn-vale-clwyd-denbigh-plum.pdf